《擘山行》
明代·郭之奇

忆昔当年驾海桥，海神鞭石驻奔潮。镐君未遗祖龙璧，风雨奔驰气拂霄。

赫焰拖溟垂怒翼，雄心役鬼奋长揱。万丈鱼梁成顷刻，千层鳌背许逍遥。

神山可至未遑至，湘灵鼓瑟向人招。岂意轩辕张广乐，洪波腾踔倚扶飙。

时臣不解咸池奏，误指皇英禁俗𦨣。赭尽君山终古黛，皇英不语抱琪瑶。

眼看徐市留仙药，尚遣蒙恬筑塞腰。郁郁沙丘馀臭出，凄凄骊墓壮魂凋。

长城万里今奚似，汉武唐宗落故标。千年几叹地无脉，百代安知天有骄。

胡越公然家可一，炎荒何以物难调。射工含毒沙流涧，飓母吹岚瘴宿繇。

黄金无计收燕骨，白虎翻疑窃骏镳。可怜万古鸿荒质，列缺横空左右挑。

血面高呼闻上阙，帝赐甘言问赤熛。答云此威臣尚惕，嬴政真成怒未销。

五丁顑颔辞无力，愚公相劝助昏朝。挟山超海今齐见，为谷为陵那可料。

君不见不周天柱凭首触，此石何须万斧敲。

作者简介：郭之奇（1607年－1662年），字仲常，号菽子，又号正夫、玉溪。广东揭阳县榕城东门（今广东揭阳市榕城区）人。为南明大臣，历任南明文渊阁大学士加太子太保（相当宰相）兼吏部尚书、兵部尚书，率军转战闽粤滇黔抗清，于顺治十八年（1661年）在广西桂林为清将韦永福所俘，翌年殉国。清乾隆四十一年（1776年）追谥忠节。